এ ধরনের ভুল প্রসঙ্গে অধ্যাপক এমাজউদ্দিন বলেন, প্রাতিষ্ঠানিক পড়াশোনা শুরুর ভিত হলো প্রথম শ্রেণি। আর প্রথম শ্রেণিতেই যদি বাচ্চারা এই ভুল শেখে তবে ভুলই জানবে। তাছাড়া একজন লেখকের সৃষ্টিকেও এখানে বিকৃত করা হয়েছে। জসীম উদ্দীনের মত বাংলাদেশের একজন খ্যাতিমান কবির নামের বানানের এ ধরনের বিকৃতি কোনো অবস্থাতেই মেনে নেয়া যায় না। বিশেষ করে সরকারি পাঠ্যবইয়ে। তার উপর আবার ভিন্ন ভিন্ন ভাবে লেখা। এটা দুঃখজনক। সবকিছুতেই এখন হেয়ালিপনা চলছে। কিন্তু শিক্ষা যেখানে একটি জাতির মেরুদণ্ড, সেখানে এই ভুল কোনোভাবেই মেনে নেয়া যাবে না। প্রশাসনের এ বিষয়ে নজরদারি বাড়িয়ে যথাযথ পদক্ষেপ গ্রহণ করতে হবে।